b'\n_START_ARTICLE_\nUranyyli\n_START_PARAGRAPH_\nUranyyli-ioni on kationi jossa uraani hapetusasteella +VI on sitoutunut kahteen happiatomiin. Sen kemiallinen kaava on UO\xe2\x82\x82\xc2\xb2\xe2\x81\xba. Koska uraani hapetustilalla +IV on hyvin niukkaliukoinen, uraanin liuoskemia perustuu p\xc3\xa4\xc3\xa4osin uranyyli-ioniin ja sen muodostamiin komplekseihin._NEWLINE_Uranyyli muodostaa liuoksessa lukuisia komplekseja. Luonnonvesiss\xc3\xa4 t\xc3\xa4rkeimpi\xc3\xa4 ovat stabiilit karbonaattikompleksit. Teollisissa prosesseissa mm. ydinj\xc3\xa4tteen j\xc3\xa4lleenk\xc3\xa4sittelyss\xc3\xa4 uraani voidaan erottaa uranyylinitraatin ja tributyylifosfaatin kompleksina muista alkuaineista. Vaikka U(+VI) onkin liukoisempi kuin U(+IV), uranyylisuolat ovat silti suhteellisen v\xc3\xa4h\xc3\xa4liukoisia, ja uranyyli saostuu helposti mm. silikaatteina, fosfaatteina, hydroksideina ja perokseideina. T\xc3\xa4rkeit\xc3\xa4 uranyylimineraaleja ovat uranofaani, soddyiitti, schoepiitti, autuniitti ja studtiitti, mutta tunnettuja mineraaleja on kymmeni\xc3\xa4._NEWLINE_Kuten kaikki uraani, uranyyliyhdisteet ovat radioaktiivisia. K\xc3\xb6yhdytetyn ja luonnon uraanin pitoisuuden ohjearvot esim. juomavedelle perustuvat kuitenkin kemiallisiin ominaisuuksiin, uraani on raskasmetalli ja mm. vaurioittaa munuaisia.'